CELEX: 52015PC0646
Language: fi
Date: 2015-12-14
Title: Ehdotus NEUVOSTON DIREKTIIVI yhteisestä arvonlisäverojärjestelmästä annetun direktiivin 2006/112/EY muuttamisesta yleisen verokannan vähimmäistason noudattamista koskevan velvoitteen soveltamisajan osalta

EUROOPAN KOMISSIO
            Bryssel 14.12.2015
            COM(2015) 646 final
            2015/0296(CNS)
            Ehdotus
            NEUVOSTON DIREKTIIVI
            yhteisestä arvonlisäverojärjestelmästä annetun direktiivin 2006/112/EY muuttamisesta yleisen verokannan vähimmäistason noudattamista koskevan velvoitteen soveltamisajan osalta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Yhteisestä arvonlisäjärjestelmästä 28. marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 97 artiklassa säädetään, että yleisen verokannan on oltava 1.1.2011–31.12.2015 vähintään 15 prosenttia.
            
            
               Mainittu säännös perustui Euroopan yhteisön perustamissopimuksen (EY:n perustamissopimus) 93 artiklaan. EY:n perustamissopimuksen 93 artikla korvattiin 1. joulukuuta 2009 Euroopan unionin toiminnasta tehdyn sopimuksen (SEUT-sopimus) 113 artiklalla. SEUT-sopimuksen 113 artiklassa määrätään, että neuvosto antaa yksimielisesti erityisessä lainsäätämisjärjestyksessä sekä Euroopan parlamenttia ja talous- ja sosiaalikomiteaa kuultuaan säännökset liikevaihtoveroja koskevan lainsäädännön yhdenmukaistamisesta siltä osin kuin yhdenmukaistaminen on tarpeen sisämarkkinoiden toteuttamisen ja toiminnan varmistamiseksi sekä kilpailun vääristymien välttämiseksi. 
            
            
               Komissio teki ehdotuksia verotuksen yhdenmukaistamista koskevan lopullisen järjestelmän käyttöönotosta, jotta sisämarkkinat toteutuisivat 1. tammikuuta 1993. 
            
            
               Koska kävi ilmeiseksi, ettei komission ehdotuksia olisi voitu hyväksyä ennen 1. tammikuuta 1993, neuvosto päätti ottaa käyttöön siirtymäkauden järjestelyn. Arvonlisäverokantojen osalta neuvosto antoi direktiivin 92/77/ETY
                  2
               .
            
            
               Mainitulla direktiivillä otettiin käyttöön verokantojen vähimmäistasot. Sen mukaan yleisen verokannan oli oltava kaikissa jäsenvaltioissa 1.1.1993–31.12.1996 vähintään 15 prosenttia. Säännöksen voimassaoloaikaa on jatkettu viisi kertaa, ja sitä sovelletaan 31. joulukuuta 2015 asti. 
            
            
               Alv-direktiiviin hiljattain tehdyissä muutoksissa
                  3
                on otettu käyttöön määräpaikassa tapahtuva verotus, sillä näin jää jäljelle vain vähän mahdollisuuksia siirtää liiketoimia rajojen yli alhaisempaa arvonlisäverokantaa soveltavaan maahan, mikä puolestaan saattaa vääristää kilpailua. Välillisten verojen (sekä valmisteveron että arvonlisäveron) osalta on kuitenkin yleisenä käytäntönä vahvistaa vähimmäisverokannat, erityisesti sen vuoksi, että valtion rajojen yli tehtävissä ostoksissa ja etämyynnissä arvonlisävero peritään edelleen alkuperävaltiossa eikä määrävaltiossa, kun se jää alle tietyn kynnysarvon. Näin ollen kaikissa jäsenvaltioissa – nykyiseen tapaan – sovellettava yleisen verokannan vähimmäistaso toimii hyödyllisenä suojatoimena, jolla taataan sisämarkkinoiden moitteeton toiminta.
            
            
               Tällä hetkellä yleinen verokanta on kaikissa jäsenvaltioissa suurempi kuin 15 prosenttia, minkä vuoksi nykyinen 15 prosentiksi asetettu yleisen verokannan vähimmäistaso jättää jäsenvaltioille myös liikkumavaraa, sillä ne voivat tehdä yleisen verokannan alentamiseksi alv-uudistuksia laajentamalla arvonlisäveron veropohjaa ja rajoittamalla alennettujen verokantojen käyttöä.  
            
            
               Komissio antoi 6. joulukuuta 2011 alv:n tulevaisuutta koskevan tiedonannon
                  4
               , jossa ehdotettiin alkuperäperiaatteesta luopumista ja kuvattiin useita tapoja siirtyä määräpaikkaan perustuvaan verotukseen. Vuonna 2016 komissio julkaisee toimintasuunnitelman, joka koskee sisämarkkinoiden tarpeisiin suunniteltua yksinkertaista, tehokasta ja petoksilta suojattua lopullista arvonlisäverojärjestelmää. Toimintasuunnitelmassa esitetään tulevan työskentelyn suuntaviivat vuoden 2011 tiedonannon jälkeen saavutettujen tulosten pohjalta. Siinä esitetään erityisesti komission kaavaileman, EU:n sisäistä kauppaa koskevan lopullisen arvonlisäverojärjestelmän keskeiset piirteet sekä komission suunnittelemat uudistukset, joilla nykyisiä arvonlisäverokantoja koskevat säännöt mukautetaan lopulliseen järjestelmään, jossa noudatetaan määräpaikkaperiaatetta. Kyseisessä arvonlisäverokantoja koskevien sääntöjen tarkastelussa käsitellään kahta keskeistä kysymystä: voidaanko jäsenvaltioiden antaa päättää verokannoista entistä itsenäisemmin (”joustavuuden lisääminen”) ja miten hoidetaan väliaikaiset poikkeukset, jotka mahdollistavat vapautuksia, nollaverokantoja ja poikkeuksellisen alhaisia verokantoja ja joita olisi harkittava uudelleen lopullisen alv-järjestelmän käyttöönoton yhteydessä.
            
            
               Näissä olosuhteissa ja siihen asti, kun päätökset lopullisen järjestelmän lopullisesta muodosta on tehty, vaikuttaa tarkoituksenmukaiselta säilyttää yleisen arvonlisäverokannan vähimmäistasona 15 prosenttia ja ehdottaa nykyisten järjestelyjen voimassaolon jatkamista [kahdella vuodella 31. joulukuuta 2017 saakka.] Tällä aikataululla varmistetaan sidosryhmille tarvittava oikeusvarmuus ja olisi mahdollista käydä laajempi keskustelu arvonlisäverokannoista tulevan arvonlisäveroa koskevan toimintasuunnitelman yhteydessä.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Ehdotuksen mukaan nykyisen säännöksen (alv-direktiivin 97 artikla) voimassaoloa jatketaan, joten se on yhdenmukainen nykyisen lainsäädännön kanssa. 
            
            
               •Yhdenmukaisuus unionin muiden politiikkojen kanssa
            
            
               Ei sovelleta.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Direktiivillä muutetaan alv-direktiiviä. Sen oikeusperusta on Euroopan unionin toiminnasta tehdyn sopimuksen (SEUT-sopimus) 113 artikla.
               
            
         
         
            
               •Toissijaisuusperiaate (jaetun toimivallan osalta) 
            
            
               Toissijaisuusperiaatetta sovelletaan, koska asia, jota ehdotus koskee, ei kuulu Euroopan unionin yksinomaiseen toimivaltaan. Ehdotuksen tavoitteita ei voida saavuttaa riittävällä tavalla pelkästään jäsenvaltioiden toimin seuraavista syistä:
            
            
               Euroopan unioni on jo antanut alv-direktiivissä yhdenmukaistettuja säännöksiä arvonlisäverokantojen soveltamisesta. Näitä säännöksiä voidaan muuttaa tai niiden voimassaoloa jatkaa ainoastaan Euroopan unionin säädöksellä, ja jäsenvaltioiden lainsäädäntö ei saa poiketa näistä yhdenmukaistetuista säännöistä.
            
            
               Sen vuoksi ehdotuksen tavoitteet voidaan saavuttaa ja Euroopan unionin kansalaisten yhdenvertainen kohtelu varmistaa ainoastaan Euroopan unionin tasolla toteutettavilla toimilla. Ehdotus on siten toissijaisuusperiaatteen mukainen.
            
            
               •Suhteellisuusperiaate
            
            
               Ehdotus on suhteellisuusperiaatteen mukainen seuraavista syistä:
            
            
               Ehdotuksella säilytetään nykyinen tilanne, jossa jäsenvaltioiden soveltama yleinen arvonlisäverokanta on vähintään 15 prosenttia. 
            
            
               Koska ehdotuksella ainoastaan pidennetään voimassa olevan säännöksen soveltamisaikaa, toimenpide on oikeassa suhteessa tavoitteeseen nähden. Ehdotuksesta ei aiheudu kustannuksia Euroopan unionille, eikä yrityksille tai kuluttajille aiheudu uusia taloudellisia rasitteita. 
            
            
               •Toimintatavan valinta
            
            
               Ehdotettu sääntelytapa on direktiivi. Muu ei tule kyseeseen, sillä tällä ehdotuksella muutetaan arvonlisäverokantoja, joista on jo säädetty direktiivissä.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               Yleisen arvonlisäverokannan nykyisen vähimmäistason voimassaoloa on pidennetty viisi kertaa. Tällä kuudennella pidennyksellä säilytetään nykyinen tyydyttävä tilanne ja tuodaan oikeusvarmuutta sidosryhmille. Samalla EU:n sisäistä kauppaa koskeva lopullinen alv-järjestelmä voidaan saattaa voimaan yleisiä ja alennettuja arvonlisäverokantoja koskevien tarkistettujen sääntöjen pohjalta.
            
            
               •Sidosryhmien kuuleminen
            
            
               Sidosryhmien kuuleminen ei ollut tarpeen tässä vaiheessa, koska ehdotuksella ainoastaan säilytetään nykyinen tilanne rajoitetun ajan, koska komissiolle ei ilmoitettu yleisen arvonlisäverokannan soveltamista koskeviin sääntöihin liittyvistä erityisistä kanteluista tai pyynnöistä ja koska verokantojen laajempi arviointi on tarkoitus tehdä arvonlisäveroa koskevan toimintasuunnitelman yhteydessä. 
            
            
               •Asiantuntijatiedon keruu ja käyttö
            
            
               Koska komissiolle ei ilmoitettu yleisen arvonlisäverokannan soveltamista koskeviin sääntöihin liittyvistä erityisistä kanteluista tai pyynnöistä, ulkopuolista asiantuntijatietoa ei ollut tarpeen kerätä eikä käyttää. 
            
            
               •Vaikutustenarviointi
            
            
               Toimenpide koskee ainoastaan nykyisen yleisen arvonlisäverokannan vähimmäistason soveltamisajasta annetun tilapäisen säännöksen voimassaolon jatkamista. Tällainen voimassaolon jatkaminen vain säilyttää yleisen arvonlisäverokannan osalta vallitsevan nykyisen tilanteen. 
            
            
               Ehdotetusta toimenpiteestä ei ole odotettavissa ainakaan taloudellisia, sosiaalisia, alueellisia eikä ympäristövaikutuksia, sillä nykytilanteeseen verrattuna ei tarvita mitään muutoksia.
            
         
         
            
               •Sääntelyn toimivuus ja yksinkertaistaminen
            
            
               Ehdotus ei liity sääntelyn toimivuutta ja tuloksellisuutta koskevaan REFIT-ohjelmaan eikä aiheuta sääntelytaakkaa. 
            
            
               •Perusoikeudet
            
            
               Ei sovelleta.
            
            
               4.TALOUSARVIOVAIKUTUKSET
            
            
               Ehdotuksella ei ole vaikutuksia Euroopan unionin talousarvioon. 
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               Kun otetaan huomioon, että komissio tarkastelee kaikkia arvonlisäverokantoihin liittyviä sääntöjä uudelleen vuonna 2016, ei ole tarpeen arvioida erikseen yleisen vähimmäisverokannan voimassaolon pidentämistä. 
            
            
               •Selittävät asiakirjat (direktiivien osalta)
            
            
               Tällä hetkellä kaikki jäsenvaltiot noudattavat arvonlisäverokannan 15 prosentin vähimmäistasoa. Selittävät asiakirjat direktiivien saattamisesta osaksi kansallista lainsäädäntöä eivät ole tarpeen. 
            
            
               •Ehdotukseen sisältyvien säännösten yksityiskohtaiset selitykset
            
            
               1 artikla
            
            
               1 artiklassa ehdotetaan, että nykyisin sovellettavan yleisen arvonlisäverokannan 15 prosentin vähimmäistason soveltamista jäsenvaltioissa jatketaan 1. tammikuuta 2016 alkaen 31. joulukuuta 2017 asti.
            
            
               2 artikla 
            
            
               2 artikla sisältää direktiivin saattamista osaksi kansallista lainsäädäntöä koskevan säännöksen.
            
            
               3 artikla 
            
            
               3 artikla sisältää direktiivin voimaantuloa koskevan säännöksen.
            
            
               2015/0296 (CNS)
            
            
               Ehdotus
            
         
         
            
               NEUVOSTON DIREKTIIVI
            
            
               yhteisestä arvonlisäverojärjestelmästä annetun direktiivin 2006/112/EY muuttamisesta yleisen verokannan vähimmäistason noudattamista koskevan velvoitteen soveltamisajan osalta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 113 artiklan,
            
            
               ottaa huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottaa huomioon Euroopan parlamentin lausunnon
                  5
               , 
            
            
               ottaa huomioon Euroopan talous- ja sosiaalikomitean lausunnon
                  6
               ,
            
            
               noudattaa erityistä lainsäätämisjärjestystä,
            
            
               sekä katsoo seuraavaa:
            
            
               (1)Neuvoston direktiivin 2006/112/EY
                  7
                97 artiklassa säädetään, että yleisen verokannan on oltava 1 päivästä tammikuuta 2011 31 päivään joulukuuta 2015 vähintään 15 prosenttia.
            
            
               (2)Jäsenvaltioissa nykyisin voimassa oleva yleinen arvonlisäverokanta on yhdessä siirtymäkauden järjestelmän mekanismien kanssa varmistanut kyseisen järjestelmän hyväksyttävän toiminnan. Kulutuspaikalla tapahtuvaa verotusta suosivat palvelujen suorituspaikkaa koskevat uudet säännöt ovat entisestään heikentäneet mahdollisuutta käyttää hyväksi arvonlisäverokantojen eroja toimintaa siirtämällä ja vähentäneet kilpailulle mahdollisesti aiheutuvia vääristymiä. 
            
            
               (3)Jotta estetään se, että jäsenvaltioiden soveltamien yleisten arvonlisäverokantojen yhä suuremmat erot johtavat rakenteelliseen epätasapainoon unionissa ja kilpailun vääristymiseen joillakin toiminta-aloilla, välillisten verojen alalla on yleisenä käytäntönä vahvistaa verokantojen vähimmäistasot. Tämä on edelleen tarpeen tehdä myös arvonlisäveron osalta.
            
            
               (4)Ennen unionin sisäistä kauppaa koskevan lopullisen arvonlisäverojärjestelmän lopullista järjestelyä olisi ennenaikaista vahvistaa pysyvä yleinen verokanta tai harkita verokannan vähimmäistason muuttamista.
            
            
               (5)Sen vuoksi on aiheellista säilyttää yleisen verokannan nykyinen 15 prosentin vähimmäistaso riittävän pitkän ajan, jotta oikeusvarmuus voidaan turvata, samalla kun asiaa tutkitaan tarkemmin.
            
            
               (6)Tämä ei estä tarkistamasta arvonlisäverolainsäädäntöä ennen 31 päivää joulukuuta 2017 unionin sisäistä kauppaa koskevan lopullisen arvonlisäverojärjestelmän lopullisen järjestelyn huomioon ottamiseksi.
            
            
               (7)Sen vuoksi direktiiviä 2006/112/EY olisi muutettava,
            
            
               ON HYVÄKSYNYT TÄMÄN DIREKTIIVIN:
            
            
               1 artikla
               
            
               Korvataan direktiivin 2006/112/EY 97 artikla seuraavasti:
            
         
         
            
               ”97 artikla
            
            
               Yleisen verokannan on oltava 1 päivästä tammikuuta 2016 31 päivään joulukuuta 2017 vähintään 15 prosenttia.”
            
            
               2 artikla
               
            
               1.
                     Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 2016. Niiden on viipymättä toimitettava nämä säädökset kirjallisina komissiolle.
            
            
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
            
            
               2.
                     Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
            
            
               3 artikla
               
            
               Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               4 artikla
               
            
               Tämä direktiivi on osoitettu kaikille jäsenvaltioille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  EYVL L 316, 31.10.1992, s. 1.
               
               
                  
                     (3)
                  Neuvoston direktiivi 2008/8/EY, annettu 12 päivänä helmikuuta 2008, direktiivin 2006/112/EY muuttamisesta palvelujen suorituspaikan osalta (EUVL L 44, 20.2.2008, s. 11).
               
               
                  
                     (4)
                  KOM(2011) 851.
               
               
                  
                     (5)
                  EUVL C , , s. .
               
               
                  
                     (6)
                  EUVL C , , s. .
               
               
                  
                     (7)
                  Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).